Aanaarsamisk

**Aanaarsamisk** (ouk *inarisamisk*, eygenspråklik *anarâškielâ* or *sämikielâ*), is en samiske språke, dee in de gemeynde Aanaar (ouk *Inari*) in Noordfinland sproaken wardt. Tosamen med skoltsamisk, noordsamisk un finnisk is aanaarsamisk eyne van de gemeynde Aanaar ear officielle språken. De språke het üm un by 400 spreakers un wardt van de Unesco klassificeerd as *severely endangered* (stark bedrauwd/bedreigd). En groute språke het aanaarsamisk lykers nynich weasen un de spreakertal laeg vormoodlik ouk in de besten tyden nich öäver 1000. Aanaarsamisk höyrt tosamen med finnisk, eestnisk un ungarisk (*hungaarsk*) de uralisken språken to. In vorgelyk med de meyrsten europäisken språken is see morfologisk relativ kompleks: dat givt 9 kasus un de pronomen (*vöärnaamwöörde*) un verben flekteret in 3 numeri: singulaar (*enkelvold*), duaal (*tweyvold*) un pluraal (*meyrvold*). Upto wyst sik in de fleksioon blangen den bruuk van anvöögsels en heylen deyl variatioon so van de vokalen as ouk van de konsonanten in den woordstam sülven, eks. *uuccâđ* 'söken', *uusâm* 'ik söke', *ocá* 'hee/see söcht' or *lekkâđ* 'oapenen', *leehâm* 'ik oapene', *liäk'ká* 'hee/see oapent'.

## Historie
In dat 20. jårhunderd hebbet dat invören van de algemeyne skoolplicht un de tweyde werldkryg dat weddergeaven van de språke twüsken de generationen ünderbroaken un to en starke reduktioon van aanaarsamiskspreakers vöörd. Vöär de grouten distansen in Noordfinland un de slechten vorkeyrsvorbindings in de dunmålige tyd musten de kinder in woanskolen ünderkoamen un veale van süm kunden alleyn in de längeren skoolferien (*skoolvakanty*) torügge nå huus. Dårüm kunden süm de språke nich in de familen leyren un in de öävertal woanskolen weer dat spreaken van samisk up straf vorboaden. Jüst so weren ouk inholden uut de samiske kultuur nich deyl van dat kurrikulum. As volge hebbet veale samen, dee disse woanskolen döärloupen hebbet, med de eygen kinder later alleyn finnisk sproaken. As resultaat worde finnisk de språke van dat moderne leaven un aanaarsamisk vorbleev as språke van olde lüde. Vöär dat bewaren van de språke het de 1986 uprichtede organisatioon Anarâškielâ servi nich alleyn de tydskrivt *Anarâš* ruutgeaven, man het boavento in de laten 1990er dat språknestprogram in gang brocht un de ortografy voreynigd, wat beid en centrale rulle speald het in de revitalisering.

## Rechtlike situatioon

De rechtlike status van aanaarsamisk un de anderen samisken språken in Finland wardt regeld in dat samiske språkrecht (aanaarsamisk *säämi kielâlaahâ*), wat vöär de gemeynden Eanodat (fi. *Enontekiö*), Aanaar, Soađegilli (fi. *Sodankylä*) un Ohcejohka (fi. *Utsjoki*) geldt. Dårdöär wardt samiskspreakers dat recht tostån in interaktioon med de öäverheid de eygen språke to bruken. De öäverheid is upto vorplichted officielle berichten ouk in de samisken språken togänglik to maken. Is van de medwarkers nüms in de låge de upgåven up samisk uut to vören, mut en kostenlousen tolk- or öäversetterdeenst organiseerd warden.

De samibarometer (noordsamisk *Sámi giellabaromehter*, finnisk *Saamebarometri*) ündersöking van dat justityministerium uut dat jår 2016 wyst man, wat de vörderings vaken in de praksis nich ümsetted wardet. Up de eyne kante kennet meyr as 50 percent van de samiskspreakers de eygen rechten laeg or gaar nich un de öäverheid informeert nich altyds öäver dat anbod van deensten up samisk. Up de ander kante is samiskkennis by de öäverheid stark begrensd un togang to deensten up samisk, sünderlik aanaarsamisk un skoltsamisk, hangt sodännig van de språkkennis van enkele medwarkers af.

## Aanaarsamisk ünderwys
Aktuel givt dat in Aanaar meyrdere aanaarsamiskspråkige kindergaardens un aanaarsamisk wardt bruked as ünderwysspråke in de grundskole (*basisskole*) van Aanaar. Studeren kan eyn aanaarsamisk as höyvdvak an dat Giellagas-instituut van de universiteet Oulu. As vrömdspråke kan eyn dat leyren in eynjårige intensivkursen an dat samiske skolingscentrum direktement in Aanaar or van to huus uut in kostenlouse onlinekursen an de to dat skolingscentrum tohöyren virtuelle skole.

## Aanaarsamisk in de media
De språke is present in de ståtliken finsken media van Yle. Lykerveal dat neynen eygenen aanaarsamisken tv- or radiokanaal givt, wardet vorsküllen programmen komplet or deylwyse in disse språke produceerd. Van januaarmånd 2018 af an het dat nysprogram *Yle Uđđâseh* med Martta Alajärvi ouk en aanaarsamiske nysleaserske un upto wardt in dat radioprogram *Sukkâršokki/Sohkaršohkka* vöär junge lüde blangen noordsamisk ouk aanaarsamisk bruked. Rein aanaarsamiskspråkige programmen sint eks. de kinder-tv-serie *Binnabánnaš* un dat radioprogram *Anarâš saavah*.

De Anarâškielâ servi givt middewyle de tydskrivten *Anarâš* un *Lostâ* ouk online ruut un maakt de nyesten uutgåven up ear websteade togänglik.

## Alfabeet
Aanaarsamisk bruukt dat latynske alfabeet vorwyderd üm de bookstaven (*letteren*) Ââ, Čč, Đđ, Ŋŋ, Šš, Žž, Ää, Áá. 

## Grammatik
De aanaarsamiske morfology is komplekser as dee van ear gröttere nåverspråke noordsamisk. Dat givt 9 kasus (nominativ, genitiv, akkusativ, illativ, lokativ, komitativ, abessiv, essiv un partitiv) un 3 numeri (singulaar, duaal un pluraal). Tosätlik flekteret verben in 4 tempora (presens (*teagenwoordige tyd*), preteritum (*unvultoid vorleaden tyd*), perfekt (*vultoid teagenwoordige tyd*) un pluskwamperfekt (*vultoid vorleaden tyd*)) un 4 modi (indikativ (*antounen wyse*), imperativ (*gebeden wyse*), konditionaal (*vöärwaerdlike wyse*) un potentiaal (*möäglikheidswyse*)). As in de anderen samisken språken un finnisk is en negatioonsverb in bruuk un as typisk vöär de samisken språken hebbet adjektiven (*byvööglike naamwöörde*) distinkte attributiv- un predikativformen.

### Nomina

#### Pronomina
De pronomina flekteret in alle 9 kasus un 3 numeri, man van den partitiv eksisteert alleyn en singulaarform un by de personaalpronomina hebbet genitiv un akkusativ desülvige form. 

De demonstrativpronomina (*anwysen vöärnaamwöörde*) hebbet den vorskeal twüsken genitiv un akkusativ holden man kennet neyne duaalform. Upto eksisteert hyr ouk van den essiv alleyn en singulaarform. Steit dat demonstrativpronomen vöär en substantiv, flekteert dat nich döär alle kasus. In en deyl wardt an steade de genitivform (in vetdruk) bruked.

Altohoup kent dat aanaarsamiske 4 demonstrativpronomen: tot *dat*, taat *dit hyr (naeger by my)*, tiet *dat dår (naeger by dy)*, tuot *dat dår (wyder weg)*.

#### Substantiven
Jüstement so as de demonstrativpronomina flekteret substantiven alleyn in singulaar un pluraal un vöär essiv un partitiv givt dat neyne distinkten pluraalformen. De substantiven wardet ünderdeyld in fleksioonsklassen: tweysylvige (â-stam, e-stam, i~á-stam, o-stam, u/o-stam, i-stam, a-stam), drey- un vyvsylvige, kontraheerde un veersylvige. Twüsken disse fleksioonklassen ünderskeydet sik minder de brukeden anvöögsels, man meyr de munsters van stamvariatioon döär grådwessel by de konsonanten un vokaalwessel.

#### Adjektiven
##### Attributive un predikative bruukwyse
So as ouk de anderen samisken språken ünderskeydt aanaarsamisk by de adjektiven twüsken attritutive un predikative bruukwyse. In de attributive bruukwyse steit dat adjektiv direktement vöär dat substantiv, wat dat modificeert. De attributive form wardt nich wyder flekteert un by de meyrsten adjektiven endt de attributive form up *-s* or *-â*:

* Taat lii kuhes tekstâ. *Dit is en langen tekst.*
* Mun luuvâm kuhes teevstâ. *Ik lease en langen tekst.*

In de predikative bruukwyse flekteret adjektiven nå maneer van de substantiven:

* Tekstâ lii kukke. *De tekst is lang.*
* Teevstah láá kuheh. *De teksten sint lang.*

##### [[Komparatioon]]
Adjektiven köänet twey wydere komparatioonsformen (*vorgelykingsformen*) bilden, den komparativ up *-b* un den superlativ up *-mus* or *-mos*. Ouk hyr geldt, dat adjektiven in attributive bruukwyse nich wyder flekteerd wardet, man de attributivform is normalerwyse med de predikative grundform öävereyn.

Wardet twey saken vorgeleaken, vorbindt eyn disse med *ko*. By gelyk groute, lange, lütte, ... saken wardt vöär dat adjektiv noch *siämmáá* 'gelyk' or *nuuvt* 'so' bruked:

* Lii-uv anarâškielâ **siämmáá/nuuvt väädis ko** nuorttâlâškielâ? *Is aanaarsamisk *'so swår as** skoltsamisk?''
* Taat kiäinu lii **kuhheeb ko** tuot. ''Disse weg is **länger as** de dåre.''

By superlativformen wardt vaken dat woord ''puoh'' 'alle' vöärsetted:

* Tust lâi (**puoh**) **pyeremus** iävtuttâs. ''Du hadst den (**aller**)**besten*' vöärslag.*

##### Afledding van adverben
Van adjektiven kan eyn med helpe van anvöögsels adverben afledden. Adjektiven med drey- or veersylvige or kontraheerde stämme up *-š* bruket dat anvöögsel *-ávt* un adjektiven med tweysylvige or de öävrigen kontraheerden stämme dat anvöögsel *-ht*. En uutsündering is dat adjektiv *pyeri* 'good', woneam dat tohöyren adverb *pyereest* luudt. De vorskealen twüsken disse twey gruppen wyset sik ouk düüdlik, woneyr eyn adverben van de komparativ- un superlativformen bildt. Hyr givt dat näämlik systematiske ünderskeden in den stam direktement vöär dat anvöögsel.

#### Talwöörde

Wardet talwöörde tosamen bruked med substantiven, ståt disse substantiven nich in den pluraal, man - afhängig van de tal - in vorsküllen kasus in den singulaar:

* achter de 1 in den nominativ singulaar: ohtâ olmooš *eyn minsk*, ohtâ peenuv *eyn hund*
* achter 2 bet 6 in den genitiv singulaar: kyehti ulmuu *twey minsken*, nelji pennuu *veer hunden*
* achter de 7 un höygere tallen in den partitiv: čiččâm olmožid *söäven minsken*, oovce pennud *neagen hunden*

## Referensen